CELEX: 62018TN0763
Language: el
Date: 2018-12-30 00:00:00
Title: Υπόθεση T-763/18: Προσφυγή της 30ής Δεκεμβρίου 2018 — Lazarus Szolgáltató és Kereskedelmi κατά Ευρωπαϊκής Επιτροπής

18.3.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 103/47
            
         
      Προσφυγή της 30ής Δεκεμβρίου 2018 — Lazarus Szolgáltató és Kereskedelmi κατά Ευρωπαϊκής Επιτροπής
      (Υπόθεση T-763/18)
      (2019/C 103/62)
      Γλώσσα διαδικασίας: η ουγγρική
      
         Διάδικοι
      
      
         Προσφεύγουσα: Lazarus Szolgáltató és Kereskedelmi Kft. (Lazarus Kft.) (Békés, Ουγγαρία) (εκπρόσωπος: L. Szabó, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  Κυρίως, να διαπιστώσει την ακυρότητα της αποφάσεως της Επιτροπής που εκδόθηκε την 20ή Ιουλίου 2011 στην υπόθεση SA. 29432 — CP 290/2009 — Ουγγαρία — «Ενίσχυση για την απασχόληση εργαζομένων με αναπηρία φερόμενη ως αντίθετη με το δίκαιο λόγω του εισάγοντος δυσμενείς διακρίσεις χαρακτήρα της ρυθμίσεως» (στο εξής: κυρίως προσβαλλόμενη απόφαση).
               
            
                  —
               
               
                  Επικουρικώς, να διαπιστώσει την ακυρότητα της αποφάσεως της Επιτροπής που εκδόθηκε την 25η Ιανουαρίου 2017 στην υπόθεση SA. 45498 (FC/2016) — «Καταγγελία της OPS Újpest-lift Kft. σχετικά με τις κρατικές ενισχύσεις που χορηγήθηκαν μεταξύ 2006 και 2012 σε επιχειρήσεις που απασχολούν εργαζομένους με αναπηρία» (στο εξής: επικουρικώς προσβαλλόμενη απόφαση).
               
            
                  —
               
               
                  Να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει ένα λόγο για κάθε αίτημα.
      
                  1.
               
               
                  Προβαλλόμενος λόγος προς στήριξη του κύριου αιτήματος: πλάνη περί το δίκαιο και εσφαλμένη εκτίμηση των διαθέσιμων αποδεικτικών στοιχείων
                  Οι ουγγρικές αρχές χορήγησαν κρατική ενίσχυση κατά παράβαση του άρθρου 107, παράγραφος 1, ΣΛΕΕ σε 21 επιχειρήσεις, ανταγωνίστριες της προσφεύγουσας. Οι ενισχύσεις αυτές δεν κάλυπταν αποκλειστικά το επιπρόσθετο κόστος που προκύπτει λόγω της απασχολήσεως εργαζόμενων με αναπηρία, αλλά επιπλέον χρηματοδοτούσαν τα γενικά έξοδα των δικαιούχων επιχειρήσεων και, με τον τρόπο αυτό, νόθευαν τον ανταγωνισμό. Με την κυρίως προσβαλλόμενη απόφαση, η Επιτροπή διαπίστωσε ότι οι χορηγηθείσες στις δικαιούχους επιχειρήσεις ενισχύσεις δεν υπερβαίνουν, στο σύνολό τους, το συνολικό ποσό της δυνάμενης να χορηγηθεί ενισχύσεως βάσει των άρθρων 41 και 42 του γενικού κανονισμού απαλλαγής κατά κατηγορίες (1), οπότε η αμφισβητούμενη ενίσχυση είναι καταρχήν συμβατή με την εσωτερική αγορά κατά την έννοια του άρθρου 107, παράγραφος 3, ΣΛΕΕ. Η κυρίως προσβαλλόμενη απόφαση διατηρεί σε βάρος της προσφεύγουσας τις επιβλαβείς συνέπειες των εθνικών μέτρων με τα οποία χορηγείται η ενίσχυση και, ως εκ τούτου, προσβάλλει τα διαδικαστικά δικαιώματα τα οποία αυτή αντλεί από το άρθρο 108, παράγραφος 2, ΣΛΕΕ.
               
            
                  2.
               
               
                  Προβαλλόμενος λόγος προς στήριξη του επικουρικού αιτήματος: πλάνη περί το δίκαιο και πρόδηλη παραμόρφωση των διαθέσιμων αποδεικτικών στοιχείων
                  Η Επιτροπή υπέπεσε σε πλάνη περί το δίκαιο και προέβη σε πρόδηλη παραμόρφωση των διαθέσιμων αποδεικτικών στοιχείων διαπιστώνοντας, με την επικουρικώς προσβαλλόμενη απόφαση, ότι η καταγγελία της OPS Újpest-lift Kft. δεν περιλαμβάνει νέα νομικά και πραγματικά στοιχεία δυνάμενα να μεταβάλουν την εκτίμηση της Επιτροπής στην υπόθεση SA. 29432 — CP 290/2009. Η επικουρικώς προσβαλλόμενη απόφαση διατηρεί σε βάρος της προσφεύγουσας τις επιβλαβείς συνέπειες των εθνικών μέτρων με τα οποία χορηγείται η ενίσχυση και, ως εκ τούτου, προσβάλλει τα διαδικαστικά δικαιώματα τα οποία αυτή αντλεί από το άρθρο 108, παράγραφος 2, ΣΛΕΕ.
               
            
         (1)  Κανονισμός (ΕΚ) 800/2008 της Επιτροπής, της 6ης Αυγούστου 2008, για την κήρυξη ορισμένων κατηγοριών ενισχύσεων ως συμβατών με την κοινή αγορά κατ’ εφαρμογή των άρθρων [107 ΣΛΕΕ] και [108 ΣΛΕΕ] (ΕΕ 2008, L 214, σ. 3).